Document ID: 31994D0024

ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Ιανουαρίου 1994 περί καταρτίσεως καταλόγου προεπιλεγμένων μεθοριακών σταθμών για τη διενέργεια κτηνιατρικών ελέγχων σε προϊόντα και ζώα προελεύσεως τρίτων χωρών και περί καταργήσεως των αποφάσεων 92/430/ΕΟΚ και 92/431/ΕΟΚ (94/24/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 30,
την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (3), όπως τροποποιήθηκε τελευταία από την απόφαση 92/438/ΕΟΚ (4), και ιδίως το άρθρο 28,
Εκτιμώντας:
ότι, με τις αποφάσεις 92/430/ΕΟΚ (5) και 92/431/ΕΟΚ (6), της Επιτροπής όπως τροποποιήθηκαν από την απόφαση 93/83/ΕΟΚ (7), καταρτίζονται οι κατάλογοι των προεπιλεγμένων μεθοριακών σταθμών ελέγχου για τους κτηνιατρικούς ελέγχους προϊόντων και ζώων προελεύσεως τρίτων χωρών-
ότι, σύμφωνα με τις διατάξεις των ως άνω αποφάσεων, οι υπηρεσίες της Επιτροπής πρέπει να πραγματοποιούν επισκέψεις σε κάθε προεπιλεγμένο μεθοριακό σταθμό ελέγχου- ότι, κατά τις επισκέψεις αυτές, διαπιστώθηκαν ορισμένες βελτιώσεις στις περισσότερες περιπτώσεις-
ότι, ωστόσο, με βάση τις βελτιώσεις αυτές, δεν μπορεί να συναχθεί το συμπέρασμα ότι οι μεθοριακοί σταθμοί ελέγχου πληρούν όλες τις απαιτούμενες για την έγκρισή τους προϋποθέσεις- ότι κρίνεται, συνεπώς, σκόπιμο να παραταθεί η προθεσμία που θα τους επέτρεπε να συμμορφωθούν προς το σύνολο των απαιτούμενων για την έγκρισή τους προϋποθέσεων και να καταρτισθεί ένας προσωρινός κατάλογος προεπιλεγμένων μεθοριακών σταθμών ελέγχου-
ότι, άλλωστε, κατά τις επισκέψεις αυτές, αφενός επιβεβαιώθηκε ότι σε πολλούς σταθμούς διενεργούνται έλεγχοι τόσο προϊόντων όσο και ζώων και αφετέρου διαπιστώθηκε ότι σε ορισμένους σταθμούς μπορούν να ελέγχονται μόνον ορισμένες κατηγορίες προϊόντων ή ζώων- ότι είναι ανάγκη, από ενδιαφέρον για την ορθή λειτουργία των σταθμών ελέγχου, να συνεκτιμηθούν αυτά τα δεδομένα, να συγκεντρωθούν, συνεπώς, οι νέοι κατάλογοι σταθμών σε ένα έγγραφο και να γίνει διάκριση των διαφόρων κατηγοριών προϊόντων ή ζώων που μπορούν να ελέγχονται στους διαφόρους σταθμούς-
ότι χρειάζεται, συνεπώς, να καταρτισθεί νέος κατάλογος των προεπιλεγμένων μεθοριακών σταθμών ελέγχου και να καταργηθούν οι αποφάσεις 92/430/ΕΟΚ και 92/431/ΕΟΚ-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι κτηνιατρικοί έλεγχοι προϊόντων και ζώων προελεύσεως τρίτων χωρών που εισάγονται στην Κοινότητα, διενεργούνται από τις αρμόδιες εθνικές αρχές στους μεθοριακούς σταθμούς ελέγχου οι οποίοι εμφαίνονται στον κατάλογο που επισυνάπτεται στην παρούσα απόφαση.
Άρθρο 2
Έως τις 30 Σεπτεμβρίου 1994, οι υπηρεσίες της Επιτροπής, σε συνεργασία με τις αρμόδιες εθνικές αρχές, θα πραγματοποιήσουν νέες επισκέψεις επιθεώρησης στους μεθοριακούς σταθμούς ελέγχου οι οποίοι εμφαίνονται στο συνημμένο κατάλογο.
Κατά τη νέα αυτή επιθεώρηση θα ελεγχθούν, μεταξύ άλλων, η εκτέλεση του προγράμματος που έχει τεθεί σε εφαρμογή με σκοπό τη διόρθωση διαπιστωθεισών παραλείψεων, καθώς και η τήρηση των προθεσμιών που ανακοινώνονται στην Επιτροπή από τις αρμόδιες αρχές του κράτους μέλους.
Άρθρο 3
Σύμφωνα με τις διατάξεις του άρθρου 9 παράγραφος 3 της οδηγίας 90/675/ΕΟΚ και του άρθρου 6 παράγραφος 3 της οδηγίας 91/496/ΕΟΚ, τα κράτη μέλη μπορούν να προτείνουν την προσθήκη νέων μεθοριακών σταθμών ελέγχου στον κατάλογο της παρούσας απόφασης.
Άρθρο 4
Η παρούσα απόφαση επανεξετάζεται, λαμβανομένης υπόψη της εξέλιξης της κατάστασης και το αργότερο έως τις 31 Δεκεμβρίου 1994, μετά την ολοκλήρωση των επιθεωρήσεων ελέγχου για τις οποίες γίνεται λόγος στο άρθρο 2 και υποβάλλεται στη μόνιμη κτηνιατρική επιτροπή γενική έκθεση γενικά.
Άρθρο 5
Οι αποφάσεις 92/430/ΕΟΚ και 92/431/ΕΟΚ καταργούνται.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 7 Ιανουαρίου 1994.

Labels: 5
10
3
6
15